Gudrs, vēl gudrāks

"Gudrs, vēl gudrāks" ir Latvijas Televīzijas jauniešu zināšanu viktorīnas žanra raidījums. Tas tiek pārraidīts LTV1 katru piektdienu plkst. 18.50. Spēlē piedalās 5.—12. klašu audzēkņi. Radījumu vada Toms Grēviņš, Anna Zankovska un Jānis Baķis.

 Vēsture 
Raidījumu sāka pārraidīt 2014. gada 10. janvārī. Latvijas Televīzija iegādājās spēles franšīzi no Lietuvas nacionālās televīzijas, kura pārraida līdzīgu raidījumu "Lietuvas tūkstošgades bērni". Šīs spēles formāts ir ļoti līdzīgs Latvijas Televīzijas raidījumam. Raidījuma vadītāji sākotnēji bija dziedātājs Valters Frīdenbergs un fitnesa treneris Kaspars Ozoliņš.

Kopš V. Frīdenberga saslimšanas un nāves 2018. gadā viņu aizstājis Toms Grēviņš. Kopš 12. (2024./2025. gada) sezonas K. Ozoliņu aizstāja dziedātāja Anna Zankovska jeb Katō un radio raidījumu vadītājs Jānis Baķis.

 Formāts 

 Jautājumu un kārtu formāts 
Spēle sastāv no trim atlases spēlēm (pusfināliem) un fināla. Katrā atlases spēlē piedalās 12 skolēni. Katrā atlases spēlē ir 4 kārtas ar 8 jautājumiem katrā. Pirmajā kārtā visiem spēlētājiem jāizvēlas, vai izteiktais apgalvojums ir patiess (jā vai nē). Jautājumi ir viena punkta vērtībā. Savulaik tajā izkrita 4 dalībnieki, taču no 12. sezonas visi turpina spēli. Otrajā kārtā visiem spēlētājiem jāizvēlas pareizā atbilde starp trīs variantiem. Šie jautājumi ir divi punktu vērtībā. Pēc tās tikai 4 labākie turpina spēli. Trešajā kārtā jāatbild uz brīvās atbildes jautājumiem — pie atbildēšanas tiek ātrākais, taču neatbildot jautājumu var atbildēt arī citi skolēni. 3. kārtas jautājumi ir trīs punktu vērtībā. Ceturtajā kārtā tiek divi labākie spēlētāji — tajā ir 8 jautājumi par dažādām tēmām un dalībnieki pamīšus izvēlas tēmas. Atbildot uz savu jautājumu tiek saņemti 4 punkti, taču kļūdainas atbildes gadījumā jautājums pāriet otra dalībniekam, kas var nopelnīt 2 punktus.

Spēles finālā piedalās 6 dalībnieki — atlases spēļu ceturto kārtu dalībnieki. Finālā arī ir četras kārtas, kurām ir līdzīgs princips kā atlasē. Otrajā kārtā izkrīt divi dalībnieki, trešajā vēl divi. Ceturtajā kārtā piedalās 2 dalībnieki, kuri cīnās par galveno balvu. Dalībnieks, kurš iegūst visvairāk punktu fināla ceturtajā kārtā, uzvar spēlē jeb savā klašu grupā.

 Pārraide 
Spēle tiek pārraidīta katru piektdienu. Vienai klašu grupai tiek veltītas četras spēles (trīs pusfināli, viens fināls). Pēc spēles standartiem, katram dalībniekam dodas līdzi dalībnieka izvēlēts skolotājs un vismaz 10 līdzjutēji — skolasbiedri.

Pie atlases spēļu dalībniekiem, kuri iekļuvuši ceturtajā kārtā, uz viņu skolu dodas veidot sižetu televīzijas pārstāvji. Sižeta mērķis ir iegūt nelielu priekšstatu par dalībnieka skolas un personīgo dzīvi.

Katra spēle tiek ierakstīta apmēram mēnesi pirms tās iziešanas ēterā.

Spēles uzvarētājs iegūst galveno balvu — planšetdatoru vai giroskūteri. 

 Speciālizlaidumi 

2017. gada 29. decembrī par godu raidījuma piecu gadu jubilejai tika pārraidīts speciālizlaidums, kurā skolnieku vietā piedalījās sabiedrībā pazīstamas personības — Ainārs Ančevskis, Agnese Rakovska, Andris Freidenfelds, Uģis Joksts, Jānis Apeinis, Krists Kalniņš, Brigita Daļecka, Gunta Baško-Melnbārde, Artis Volfs, Agris Daņiļevičs, Linda Krūmiņa un Kārlis Būmeisters

 Uzvarētāji 

Zināmie spēles uzvarētāji:
 Kārlis Rimaševskis, Kuldīgas pamatskolas 6. klases skolnieks
 Toms Fišers-Blumbergs, Engures vidusskolas 7. klases skolnieks
 Ilva Viļuma, Andreja Upīša Skrīveru vidusskolas 8. klases skolniece
 Egija Paslauska, Salas vidusskolas 9. klases skolniece
 Kārlis Vagalis, Daugavpils Valsts ģimnāzijas 12. klases skolnieks (4. sezona)
 Mikus Dāvis Liepiņš, Valmieras Pārgaujas ģimnāzijas 10. klases skolnieks
 Alīna Tropina, Saldus 1. vidusskolas 11. klases skolniece
 Nauris Prikšāns, Rīgas 49. vidusskolas 5. klases skolnieks
 Madara Elza Rudzīte, Straupes pamatskolas 6. klases skolniece (4.sezona)
 Zanda Zaļakmene, Viesītes vidusskolas 7.klases skolniece (4. sezona)
 Kārlis Vagalis, Daugavpils Valsts ģimnāzijas 11. klases skolnieks (3. sezona)
 Līva Emīlija Kļaviņa, Rīgas Franču liceja 7. klases skolniece
 Liega Krasovska, Murjāņu sporta ģimnāzijas 11. klases skolniece (2018)
 Kristers Rikuns, Dobeles Valsts ģimnāzijas 7. klases skolnieks (2019)
 Līva Krūmiņa, Andreja Upīša Skrīveru vidusskola 7. klases skolniece (2020)
 Romija Estere Trizna, Jāņa Eglīša Preiļu Valsts ģimnāzijas 10. klases skolniece (2026)

 Atsauces 

 Ārējās saites 
 Gudrs, vēl gudrāks

Kategorija:Latvijas televīzijas šovi